
Lokal forskrift om rapportering og 
tilskuddsutbetaling for private barnehager i 
Andøy kommune.
























Vedtatt av Andøy kommunestyre xx.xx.xxxx

Med hjemmel i Forskrift om tildeling av tilskudd til private barnehager, jf.Barnehageloven § 19


§ 1 Formål

Formålet med retningslinjene er å presisere kommunens praktisering av forskriften for med dette å sikre likebehandling, forebygge misforståelser og bidra til forutsigbarhet for alle parter.

§ 2 Grunnlag og rammer for tilskuddsberegningen 

Tilskudd betales for barn som har plass innenfor barnehagens gjeldende godkjenning. Barn som har lang tilvenning og barn under ett år uten rett til barnehageplass tildeles tilskudd på lik linje med øvrige barn. 

Grunnlaget for beregningen av tilskudd kommer frem av Forskrift om tildeling av tilskudd til private barnehager (FOR-2015-10-09-1166) og lokal forskrift om satser for beregning av grunntilskudd til private barnehager i Andøy kommune. 

Kommunen fatter forskrift om satser innen 31. oktober året før tilskuddsåret. Den endelige satsen kan bli justert i et endelig vedtak som følger av endringer i § 4 (eksempelvis prisjustering og endelig statsbudsjett.) 

§ 3 Søknad om godkjenning av leke- og oppholdsareal

Barnehager som finnes egnet i tråd med barnehagelovens bestemmelser med tilhørende forskrifter, har rett til godkjenning av leke- og oppholdsareal. 

Kommunens barnehagemyndighet legger frem søknad for politisk behandling. Slik godkjenning gir ikke automatisk rett til tilskudd som nevnt i denne forskrift.

§ 4 Kommunal godkjenning for tilskudd til private barnehager

Private barnehager som har fått godkjent leke- og oppholdsareal i nybygg eller ved kapasitetsutvidelser må søke i egen prosess til kommunen om tilskudd etter denne forskriften. 

Søknader skal legges frem for politisk behandling og vil bli vurdert i forhold til samlet kapasitet og kommunens ansvar for å ha tilstrekkelig antall barnehageplasser.

§ 5 Telledatoer – rapportering, utbetaling og driftsendringer

Driftstilskudd:
Eiere av ikke-kommunale barnehager skal 15. desember hvert år rapportere om antall barn, barnas alder, oppholdstid i barnehagen etc. på skjema fastsatt av nasjonale myndigheter. Rapporteringen danner grunnlag for utmåling av tilskudd året etter. 

Det benyttes gjennomsnitt av barnetall i de kommunale barnehager for 11 måneder i året i beregningen av satser for grunntilskudd til private barnehager (august er tatt ut da barnehageåret starter midt i denne måneden).

Eier skal sørge for at opplysningene om antall barn, barnas alder og oppholdstid er korrekte og i overensstemmelse med barnehagens godkjenning. Det er eier sitt ansvar å påse at disse opplysningene er i samsvar med det som er registrert i kommunens fagsystemer.

Andøy kommune gjennomfører to telledatoer for utmåling av driftstilskudd per år:
· Årsmelding per 15. desember
· Oppholdsrapport per 1 august. 

For å utløse rett til tilskudd må barnet være registret i fagsystemet på rapporteringstidspunktet med plasseringsdato innenfor tilskuddsperioden. Kommunen kan bare fatte nye vedtak som blir gjeldende i tiden fremover.

Dersom en privat barnehage foretar «store aktivitetsendringer» etter lov og forskrift, skal kommunen beregne tilskuddet på nytt etter gjeldende rett etter at kommunen har mottatt søknad fra den aktuelle private barnehagen. Opprettelse eller nedleggelse av avdeling eller større gruppe er eksempel på «store aktivitetsendringer. Et vedtak vil gjelde fra vedtakstidspunktet og framover i tid, og gis ikke tilbakevirkende kraft. Dette gjelder både når tilskuddet økes og når det reduseres som følge av store aktivitetsendringer.

Andre tilskudd/refusjoner:

Søskenmoderasjon:
Andøy kommune yter søskenmoderasjon i foreldrebetalingen i tråd med forskrift om foreldrebetaling i barnehage § 3 a. Refusjonskrav må sendes innen 1. juni og 1. desember. 

Redusert foreldrebetaling og gratis kjernetid basert på inntekt:
Etter søknad fattes det vedtak om reduksjon i foreldrebetalingen i tråd med forskrift om foreldrebetaling i barnehage § 3 b og c. Vedtak fattes av barnehagemyndigheten med kopi til barnehagen. Refusjonskrav må sendes innen 1. juni og 1. desember. 


Ekstra tilskudd til barnehager med barn med nedsatt funksjonsevne:
Barn med nedsatt funksjonsevne kan trenge særskilt tilrettelegging av fysiske og personalmessige forhold i barnehagen, jfr barnehagelovens § 31. Refusjonskrav må sendes innen 1. juni og 1. desember. 

Refusjonskrav eldre enn tre måneder utover inneværende refusjonsperiode vil ikke bli utbetalt.



§ 6 Vilkår for tildeling

Følgende generelle krav settes for tildeling av tilskudd til private barnehager: 

Den enkelte barnehage skal oppfylle krav i gjeldende lov og forskrifter 
Den enkelte barnehage skal følge opp frister som blir satt av kommunen vedrørende rapportering, årsplaner og tilsyn. 

§ 7 Iverksettelse

Forskriften gjelder fra dato den er vedtatt i Andøy kommunestyre frem til det foreligger vedtak om endring i forskrift fra politisk organ som til enhver tid har delegert myndighet til å fastsette slike forskrifter. 

Forskriften skal publiseres på Norsk Lovtidend og erstatter tidligere lokale retningslinjer for tildeling av tilskudd til godkjente private barnehager i Andøy kommune.

